text: Detingut i enviat al CIE de Zona Franca un lladre de cotxes enxampat pels Mossos a Reus
  Es tracta d'un jove de 26 anys i de nacionalitat marroquina
  perGuillem RS 12/01/2018
  Els Mossos d'Esquadra de Reus van detenir durant la matinada de dimecres, 10 de gener, un home de 26 anys, de nacionalitat marroquí i amb domicili desconegut, com a presumpte autor d'un delicte de resistència i desobediència als agents de l'autoritat i dos delictes de robatori amb força.
  Els fets es van produir al voltant de dos quarts de quatre de la matinada. Els agents es trobaven realitzant patrullatge preventiu per Reus i en passar pel carrer Vilallonga van detectar una furgoneta amb la llum interior encesa. En apropar-se per fer comprovacions, de sobte, va sortir corrents de l'interior del vehicle un home en direcció Avinguda Marià Fortuny.
  Els agents van sortir corrents darrera de l'home i van sol·licitar l'ajuda d'altres dotacions policials. Finalment, se'l va poder localitzar amagat a les proximitats del carrer Josep Caixés. A part de la furgoneta, també es va localitzar un turisme saquejat estacionat al carrer Vilallonga.
  El jutge l'ha enviat al CIE
  Els agents que van identificar i detenir a l'home van poder recuperar els objectes sostrets de l'interior dels vehicles, entre d'altres, hi havia unes ulleres de sol, una memòria tipus USB, un comandament a distància de pàrquing i unes claus d'un immoble. El detingut, que es troba en situació administrativa irregular dins l'Estat Espanyol, va passar ahir a disposició del jutjat d'instrucció en funcions de guàrdia de Reus, el qual va decretar el seu ingrés al Centre d'Internament per a Estrangers de Barcelona.